Ulkopoliittisen instituutin ohjelmajohtajan Mika Aaltolan mukaan Suomen turvallisuustilanne on muuttumassa vauhdilla, ja siihen pitää varautua.

Keskiviikkona Globaali turvallisuus ja Suomi -seminaarissa käytiin läpi viime aikoina erityisen ajankohtaiseksi muuttunutta maamme turvallisuutta.

Ulkopoliittisen instituutin ohjelmajohtaja Mika Aaltola totesi, että kansainvälinen turvallisuus on muuttumaan päin. Myös Suomen täytyy varautua ja hoitaa oman tonttinsa.

- Kyseessä ei ole odotuspeli, jossa voisimme vain laittaa silmät kiinni ja toivoa, että Suomen turvallisuustilanne paranee, Aaltola kommentoi.

Maanpuolustustiedotuksen varapuheenjohtaja Markku Pakkanen on samoilla linjoilla.

- Suomi on edelleen turvallinen maa, mutta meidän pitää varautua. Emme ole esimerkiksi monien muiden maiden tavoin luopuneet asevelvollisuudesta, Pakkanen sanoi.

Pakkasen mukaan Suomen asevelvollisuusmalli on saanut muualla Euroopassa paljon kiitosta, ja osa maista on nyt palaamassa takaisin Suomen malliin.

Ulkopoliittisen instituutin ohjelmajohtaja Mika Aaltola totesi, että kansainvälinen turvallisuus on muuttumaan päin. ANNA EGUTKINA

Huolestuttava kehitys

Aaltolan mukaan Suomen turvallisuudesta saa ja pitää olla huolissaan, eikä vähiten itänaapurimme Venäjän vuoksi.

Venäjän kantokyky on rajallinen, ja ennusteiden mukaan Venäjä ei tule taloudellisesti lähivuosina enää kehittymään samalla tavalla kuin presidentti Vladimir Putinin ensivuosina eli 2000-luvun alussa.

Venäjä on tähän asti ollut hyvin riippuvainen Itämerestä, mitä on pidetty muualla maailmassa kansainvälistä turvallisuutta vakauttavana tekijänä.

Venäjän laadullinen riippuvuus Itämeren virroista on kuitenkin muuttumassa.

Aaltola kertoi, että kylmän sodan päättymisen jälkeen ajateltiin demokratian leviämisen auttavan siihen, ettei sotia enää tulisi.

- Ajatuksena oli se, että demokratiat eivät sodi keskenään. Venäjä ei kuitenkaan ole demokratia, ja jos demokratian leviäminen maailmalla vähenee, konfliktien mahdollisuus kasvaa. Tämä on hyvin huolestuttavaa, Aaltola pohtii.

Suomi sotilaallisesti yksin

Prikaatikenraali Juha Pyykönen käsitteli seminaarissa Suomen turvallisuutta sotilaallisesta näkökulmasta.

Hänen mukaansa muuttuneen globaaliturvallisuustilanteen tekee erityisen araksi se, että USA:n vetäytyminen antaa tilaa muille käyttää voimaansa.

- Yhdysvallat on tällä hetkellä kiinnostunut lähinnä omasta turvallisuudestaan ja sisäisistä asioistaan. Toisaalta Krimin miehitys todistaa Venäjän näkemystä asevoiman käytöstä.

Pyykösen mukaan Pohjoismaiden puolustusyhteistyö on myös viime vuosien aikana sirpaloitunut, sillä kaikki maat katselevat eri suuntiin ja niillä on erilaisia uhkia.

- Pohjoismaat ovat turvallisuudessa yhdessä, mutta sotilaallisesti erillään. Suomi vastaa yksin omasta sotilaallisesta turvallisuudestaan.